B4-1096, 1106, 1147, 1158 και 1160/98

Ψήφισμα σχετικά με τις Φιλιππίνες

Το Ευρωπαϊκό Κοινοβούλιο,

Α. επιβεβαιώνοντας το ψήφισμά του της 17ης Ιουλίου 1997 για τις Φιλιππίνες, που υποστήριζε τις ειρηνικές διαπραγματεύσεις μεταξύ της Κυβέρνησης της Δημοκρατίας των Φιλιππίνων και του Εθνικού Δημοκρατικού Μετώπου των Φιλιππίνων (NDFP) στο πλαίσιο της Κοινής Δήλωσής τους στη Χάγη ((ΕΕ C 286 της 22.9.1997, σελ. 245)),

Β. συγχαίροντας τα προαναφερθέντα μέρη για την επιτυχή σύναψη της Συνεκτικής Συμφωνίας για το Σεβασμό των Ανθρωπίνων Δικαιωμάτων και του Διεθνούς Ανθρωπιστικού Δικαίου, που εγκρίθηκε από την Κυβέρνηση των Φιλιππίνων στις 7 Αυγούστου 1998 και απο το NDFP στις 10 Απριλίου 1998,

Γ. συγχαίροντας επίσης τα προαναφερθέντα μέρη για την επιτυχή σύναψη της Κοινής Συμφωνίας υπέρ των Κοινωνικοοικονομικών Σχεδίων Οργανώσεων και Ινστιτούτων Ιδιωτικής Ανάπτυξης και των Συμπληρωματικών Κανόνων προς Υλοποίηση της Κοινής Συμφωνίας για τις Εγγυήσεις Ασφάλειας και Ασυλίας όσον αφορά την Ασφάλεια του Προσωπικού και Διαβουλεύσεις για την Προώθηση των Ειρηνευτικών Διαπραγματεύσεων,

Δ. χαιρετίζοντας κάθε έκφραση και πράξη καλής θέλησης από την Κυβέρνηση της Δημοκρατίας των Φιλιππίνων και το NDFP στα πλαίσια των αντίστοιχων σφαιρών αρμοδιότητάς τους και σύμφωνα με το διεθνές δίκαιο, καθώς και την κοινή αποφασιστικότητά τους να εφαρμόσουν όλες τις διμερείς συμφωνίες και να επιταχύνουν την πρόοδο των ειρηνευτικών διαπραγματεύσεων,

Ε. ενθαρρύνοντας και υποστηρίζοντας όλες τις κοινές και χωριστές προσπάθειες της Κυβέρνησης της Δημοκρατίας των Φιλιππίνων και του NDFP για να εφαρμοστεί ο Διεθνής Χάρτης των Δικαιωμάτων και το Διεθνές Ανθρωπιστικό Δίκαιο και για να ανοίξουν το δρόμο για μια δίκαιη και μόνιμη ειρήνη,

Το Ευρωπαϊκό Κοινοβούλιο,

1. παροτρύνει την Κυβέρνηση της Δημοκρατίας των Φιλιππίνων και το Εθνικό Δημοκρατικό Μέτωπο των Φιλιππίνων να υλοποιήσουν στην πράξη τη δέσμευση που ανέλαβαν να επιταχύνουν την πρόοδο των ειρηνευτικών τους διαπραγματεύσεων στην Ευρώπη, σφυρηλατώντας συνεκτικές συμφωνίες για κοινωνικές, οικονομικές, πολιτικές και συνταγματικές μεταρρυθμίσεις και επιτυγχάνοντας τη δίκαιη και μόνιμη ειρήνευση[semigr ]

2. συνεχίζει να υποστηρίζει όλες τις διμερείς συμφωνίες και τα μέτρα ενίσχυσης της εμπιστοσύνης που έχουν συμφωνήσει και αναλάβει να σεβαστούν τα δύο μέρη, προκειμένου να δημιουργηθεί ευνοϊκό κλίμα για τις ειρηνευτικές διαπραγματεύσεις και να τεθούν τα θεμέλια για μια δίκαιη και μόνιμη ειρήνη[semigr ]

3. αναγνωρίζει και επιδοκιμάζει όλες τις καλές προθέσεις των μερών και τις κοινές και χωριστές προσπάθειές τους για να σεβαστούν και εφαρμόσουν τις αρχές και τα μέσα σεβασμού των ανθρωπίνων δικαιωμάτων και του διεθνούς ανθρωπιστικού δικαίου και τη Συνεκτική Συμφωνία για το Σεβασμό των Ανθρωπίνων Δικαιωμάτων και του Διεθνούς Ανθρωπιστικού Δικαίου[semigr ]

4. καλεί την Επιτροπή και το Συμβούλιο να διευκολύνουν, υποστηρίξουν και ενισχύσουν τα μέρη κατά τη διεξαγωγή των επίσημων ειρηνευτικών διαπραγματεύσεων τους, για την υλοποίηση της Συνεκτικής Συμφωνίας για το Σεβασμό των Ανθρωπίνων Δικαιωμάτων και του Διεθνούς Ανθρωπιστικού Δικαίου και για την υλοποίηση προγραμμάτων ανάπτυξης, συνδρομής και αποκατάστασης[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και την Κυβέρνηση της Δημοκρατίας των Φιλιππίνων και στο Εθνικό Δημοκρατικό Μέτωπο των Φιλιππίνων.